Diari Oficial de la Generalitat Valenciana


Sumari del DOGV 2361, del 06-10-1994 (1994/832576)

ORDRE de 26 de setembre de 1994, de la Conselleria d'Economia i Hisenda, sobre tramitació anticipada d'expedients despesa
-------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/09/26/(2)/dof/vci/html**

### Dades del document

Número de DOGV
:   2361

Data del DOGV
:   06-10-1994

Secció del DOGV
:   DISPOSICIONS GENERALS

Número del document
:   1994/832576


Data del document
:   26-09-1994

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa. [94/6695]  
Amb la finalitat d'agilitar la tramitació anticipada dels expedients de despeses, que hagen de generar obligacions a la Hisenda de la Generalitat Valenciana en l'exercici pressupostari immediat posterior, és convenient impulsar una sèrie d'actuacions, que a més de permetre arribar fins al moment immediat anterior a l'adjudicació definitiva de la contractació o a la concessió de subvencions, garantesquen, en tot moment, els principis bàsics de les normes que regulen tant els distints règims de contractació com les subvencions i la seua concessió.  
Aquesta ordre persegueix l'obtenció d'aquests objectius, i a aquest efecte,  
ORDENE:  
Article primer  
1. Els expedients de contractació de qualsevol naturalesa, que hagen de generar obligació per a la Hisenda de la Generalitat Valenciana, podran iniciar-se a partir del dia primer d'octubre de l'exercici pressupostari immediat anterior a aquell en què s'haja de materialitzar la contraprestació.  
2. Complint el que disposa el número anterior, podrà anticipar-se la tramitació de la contractació en els casos de pròrroga pressupostària previstos en l'article 26 del Decret Legislatiu de 26 de juny de 1991, del Consell de la Generalitat Valenciana, per a aquells crèdits pressupostaris als quals no afecte la pròrroga.  
3. Així mateix i des de l'1 de novembre, podran tramitar-se anticipadament expedients de despeses per subvencions a càrrec dels capítols IV i VII, sempre que aquestes estiguen recollides en els annexos de transferències inclosos en el projecte de Llei de Pressupostos per al pròxim exercici, tramés pel Govern Valencià a les Corts.  
Article segon  
1. En la tramitació anticipada de la contractació, l'òrgan competent per a això podrà arribar fins al moment immediat anterior a la resolució d'adjudicació definitiva d'aquesta, sempre que es faça constar en el plec de clàusules administratives particulars o de bases corresponent i en els anuncis per a la publicitat de la licitació, la circumstància que tots els tràmits dictats en l'expedient fins a aquest moment del procediment, s'entendran condicionats a l'existència de crèdit adequat i suficient en els pressupostos de l'exercici econòmic següent.  
2. En la tramitació anticipada dels expedients de contractació, siga quina siga la seua naturalesa, en què, preceptivament o potestativament, s'anuncie la licitació en el Diari Oficial de les Comunitats Europees, sols es podrà arribar fins al moment immediat anterior a l'inici del sistema d'adjudicació.  
3. En la tramitació anticipada de concessió de subvencions podrà, així mateix, arribar-se, d'acord amb la normativa legal aplicable en cada cas, al moment del procediment anterior al de la resolució de la concessió, i haurà de constar en tots els tràmits del procediment dels quals tinguen coneixement els ciutadans, que aquesta concessió estarà condicionada a l'existència, en els pressupostos de l'exercici econòmic següent, de crèdit adequat i suficient per a això.  
4. Les intervencions delegades registraran aquests expedients de la forma que a l'efecte dicte la Intervenció General i tornaran les actuacions a l'oficina gestora d'aquests.  
Article tercer  
Tots els actes dictats en els expedients de despesa anticipada regulats per aquesta ordre, s'entendran condicionats al fet que, en dictar la resolució d'adjudicació definitiva de la contractació o de la concessió de la subvenció, subsistesquen les mateixes circumstàncies, de fet i de dret, existents en el moment en què es van produir aquells actes.  
Article quart  
1. Una vegada iniciat el nou exercici, i no havent-hi cap impediment per a dur a terme l'adjudicació definitiva del contracte o la concessió de la subvenció, pels òrgans competents, els serveis de gestió corresponents expediran diligència on es faça constar que les actuacions practicades conserven plenament la seua validesa, d'acord amb el que disposa l'article anterior.  
2. La resolució d'adjudicació definitiva es durà a terme una vegada que hi haja crèdit adequat i suficient en la partida pressupostària corresponent, justificat mitjançant l'oportú certificat de crèdit, document «RC».  
3. Les intervencions delegades faran la nota d'intervenció de la prosecució d'aquests expedients, que hauran d'estar inscrits en el registre que s'esmenta en el número quatre de l'article segon d'aquesta ordre.  
4. Immediatament després d'iniciada l'execució dels pressupostos als quals s'hagen d'aplicar les despeses tramitades anticipadament, s'expediran, després de la proposta formulada pels serveis de gestió, els documents comptables que pertoquen, amb caràcter preferencial als de qualsevol altra despesa, amb l'única excepció de les de naturalesa plurianual.  
Article cinqué  
S'autoritza la Intervenció General a dictar les instruccions que siguen necessàries per a l'aplicació del que disposa aquesta ordre.  
Disposició derogatòria  
Es derogada l'Ordre de 8 de novembre de 1989, de la Conselleria d'Economia i Hisenda, sobre tramitació anticipada d'expedients de despesa, i també les disposicions d'igual o inferior rang que s'oposen al que disposa aquesta ordre.  
Disposició final  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 26 de setembre de 1994  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI